ЗэфIэкI зиIэ ныбжьыщIэхэм я гъэлъэгъуэныгъэ
КъБР-м и Лъэпкъ музейм щагъэлъагъуэ Прохладнэ къалэм и Художественнэ школым и гъэсэнхэм я лэжьыгъэхэр. Ар «Си Хэкум и фэеплъхэр» зэпеуэм нэхъыфIу къыщалъытахэрщ. Выставкэм утыку къыщрахьащ ныбжьыщIэхэм я сурэт 60-м щIигъу.
— Прохладнэ къалэм и Художественнэ школым и гъэсэнхэм я лэжьыгъэхэр щIэщыгъуэщ, удэзыхьэхщ, узыгъэгупсысэщ. НыбжьыщIэхэм ехъулIэныгъэ яIэну, я зэфIэкIым адэкIи хагъэхъуэну си гуапэщ, — жиIащ музейм и унафэщI Накуэ Феликс гъэлъэгъуэныгъэр къыщызэIуихым.
Тхыдэ, щэнхабзэ фэеплъхэр хъумэнымкIэ урысейпсо зэгухьэныгъэм и щIыналъэ къудамэм и унафэщI, КъБР-м и цIыхубэ усакIуэ Созаев Ахъмэт къыхигъэщащ иджыблагъэ сурэт щIынымкIэ я IуэхущIапIэм иригъэкIуэкIа «Си Хэкум и фэеплъхэр» зэпеуэм республикэм и район псори жыджэру зэрыхэтар гуапэ зэрыщыхъуар, абы щытекIуа ныбжьыщIэхэр зэрагъэлъэпIар икIи абыхэм я IэдакъэщIэкIхэм республикэм исхэр еплъыну Iэмал зэраIэр.
— Къэбэрдей-Балъкъэрыр фэеплъхэм нэхъри ягъэдахэ. Ди IуэхущIапIэм къыхилъхьа зэхьэзэхуэм мыхьэнэшхуэ иIэщ ныбжьыщIэхэм я Хэкур фIыуэ ялъагъуу, абы и тхыдэ, щэнхабзэ фэеплъхэм пщIэ хуащIу, ахэр яхъумэу къэгъэхъунымкIэ. Зэпеуэм хэтахэр Iуэхум щIэщыгъуэу зэрыбгъэдыхьам гу лъыптэрт. КъэпщытакIуэ гупым хагъэхьа сурэтыщI, тхыдэдж, щIэныгъэлI цIэрыIуэхэм я къалэныр мытыншми, фIым я фIыжу къалъытахэр къыхахащ. Апхуэдэ хъуащ Прохладнэ къалэм и Художественнэ школым и сурэтыщI ныбжьыщIэхэм я Iэда-къэ къыщIэкIахэр, — жиIащ Созаевым.
Прохладнэ къалэм и Художественнэ школым и унафэщI Тесля Александр къытеувыIащ я гъэсэнхэр гъуазджэм и жанр зэмылIэужьыгъуэхэм зэрыщылажьэм, зэфIэкI зэраIэм, абыхэм я сурэт-хэм я щIыналъэм и щIыуэпсыр, гъэм и зэманхэм я дахагъэр, лъэпкъ хабзэхэр, тхыпхъэхэр, удз гъэгъахэр, натюрмортхэр къызэрыщагъэлъэгъуам.
— Ди гъэсэнхэм я IэдакъэщIэкIхэр цIыхухэм ягу зэрыдыхьэнум, абыхэм щIэупщIэ зэраIэнум шэч къытесхьэркъым. Гъуазджэм дихьэх ди ныбжьыщIэхэм я ехъулIэныгъэхэм дрогушхуэ, ди щхьэр лъагэу дагъэлъагъуж. А Iуэхугъуэм, дауи, ди егъэджакIуэхэми я фIыгъэ хэлъщ. Зэхьэзэхуэр къызэзыгъэпэщахэм фIы-щIэ фхуэфащэщ ди ныбжьыщIэхэм я сурэтхэр музейм щагъэлъэгъуэну Iэмал зэраIэм папщIэ, — жиIащ абы.
Къэбэрдей-Балъкъэрым и щэнхабзэ щIэинхэр хъумэнымкIэ къэрал управленэм и унафэщI Кислицын Александр фIыщIэ яхуищIащ зэпеуэр къыхэзылъхьахэм, ар ирагъэкIуэкIынымкIэ къадэIэпыкъуа егъэджакIуэхэмрэ абы хэта я гъэсэнхэмрэ. Кислициныр тепсэлъыхьащ республикэм и фэеплъ 437-рэ учётым зэрыщрагъэтхам, абы щыщу 111-м федеральнэ, 326-м республикэ мыхьэнэ зэраIэм. Къыхигъэщащ ди щIыналъэм иджыри къыщагъуэта фэеплъи 132-р реестрым щрагъэтхыну къазэрыпэщы-лъыр, ахэр яхъумэныр, зыхуей хуагъэзэныр, я нэIэ трагъэтыныр я IуэхущIапIэм и къалэн нэхъыщхьэу зэрыщытыр, Хэку зауэшхуэм хэкIуэдахэм, гулъытэ зыхуэфащэу къалъытэхэм фэеплъхэр ди щIыналъэм зэрыщыхуагъэувыр зэригуапэр.
ТЕКIУЖЬ Заретэ.
Сурэтхэр Къарей Элинэ трихащ.
